b'\n_START_ARTICLE_\nF\xc3\xa6r\xc3\xb8sk l\xc3\xb8vefod\n_START_SECTION_\nBeskrivelse\n_START_PARAGRAPH_\nBladene er langstilkede med 7-9 flige, der er tandede p\xc3\xa5 den yderste del og forsynet med h\xc3\xa5rpensler p\xc3\xa5 spidserne. Oversiden er gr\xc3\xa6sgr\xc3\xb8n og n\xc3\xa6sten h\xc3\xa5rl\xc3\xb8s, mens undersiden er silkeh\xc3\xa5ret._NEWLINE_Blomsterne ses i juni-juli, og de sidder i endestillede stande p\xc3\xa5 oprette st\xc3\xa6ngler. Hver blomst er gul og stjerneformet. Fr\xc3\xb8s\xc3\xa6tningen sker uden befrugtning (apomixis)._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,25 x 0,25 m (25 x 25 cm/\xc3\xa5r).\n_START_SECTION_\nVoksested\n_START_PARAGRAPH_\nArten har v\xc3\xa6ret anset for at v\xc3\xa6re endemisk p\xc3\xa5 F\xc3\xa6r\xc3\xb8erne, men den er ogs\xc3\xa5 fundet i det \xc3\xb8stlige Island._NEWLINE_Planten forekommer p\xc3\xa5 fugtig bund i klipper, p\xc3\xa5 gr\xc3\xa6slier og langs elve p\xc3\xa5 F\xc3\xa6r\xc3\xb8erne og i \xc3\x98stisland. Her findes den sammen med bl.a. bjergfrue, liden klokke, pyramidel\xc3\xa6bel\xc3\xb8s, skovsyre, solstenbr\xc3\xa6k og Trientalis europaea.'